Nog 11 ‘aanhitsers’ vas ná onlusteSoldate gedurende die onluste in Gauteng. (Foto: GCIS) Nog 11 beweerde aanhitsers is Dinsdag in hegtenis geneem in verband met die onluste wat dele van KwaZulu-Natal en Gauteng verlede jaar geruk het. Tien mense is in Gauteng in hegtenis geneem en nog een in die Wes-Kaap, het brig. Thandi Mbambo, Valke-woordvoerder, gesê. Altesaam 46 vermeende aanhitsers is nou reeds in hegtenis geneem. Die tien verdagtes wat in Gauteng in hegtenis geneem is, sal Woensdag in die Durban-landdroshof verskyn op aanklagte van sameswering om openbare geweld te pleeg, aanhitsing tot geweld en aanhitsing tot brandstigting. Die verdagte wat in die Wes-Kaap in hegtenis geneem is, sal Vrydag saam met die ander verdagtes in die hof verskyn. Die jongste inhegtenisnemings volg nadat altesaam 20 mense wat openbare geweld aangehits het, vroeër die maand oor die hele land vasgetrek is. Spanne van oor die land is gemobiliseer om verdagtes terselfdertyd in KwaZulu-Natal, Gauteng, Noordwes, die Vrystaat, die Wes-Kaap en die Noord-Kaap in hegtenis te neem. Altesaam 22 verdagtes het op 13 Augustus in die Durbanse landdroshof verskyn in verband met die plundery en geweldpleging. Hulle is borgtog van R3 000 elk toegestaan op voorwaarde dat hulle geen inligting oor die saak op sosiale media mag deel nie; dat hulle die ondersoekbeampte in kennis moet stel as hulle die provinsie wil verlaat; en dat hulle die ondersoekbeampte in kennis moet stel oor enige verandering in woonadres of kontaknommer. Die saak is tot 26 Augustus uitgestel vir verdere ondersoek. Dié aanhitsing is georkestreer tydens die inhegtenisneming van oudpres. Jacob Zuma en het tot plundery en vandalisme gelei. Grootskaalse verwoesting, reuse- finansiële verliese en werksverliese is aangemeld.